REMARKS BY KWAZULU-NATAL PREMIER NOMUSA DUBE-NCUBE DURING THE RESURRECTION SERVICE AT THE UNITED CONGREGATIONAL CHURCH OF SOUTHERN AFRICA IN KWAMASHU ON SUNDAY 9 APRIL 2023

Ukuthula ebandleni!

Malibongwe igama lovukile namuhla.

Kuyintokozo ukuhlanganyela nebandla likaKristu ngosuku olubaluleke kangaka lokuvuka kweNdodana yoMuntu ethuneni.

Ukuvuka kukaKristu kuyisisekelo kithina sonke ngoba ukunqoba kwakhe ithuna ngemuva kokudlula ebuhlungwini bokubethelwa esiphambanweni, kusho ukuthi ayikho into engeke idlule empilweni uma ubeke ithemba kuNkulunkulu njengomhlengi wakho.

Ukuvuka kukaJesu kwabafileyo kuchaza ukuthi izinselelo esibhekene nazo esifundazweni zizodlula, inqobo nje uma sibambisene futhi simunye kukho konke esikwenzayo.

Siyabonga ebandleni ngokusikhulekela njalo ukuze sihole isizwe ngobuqotho nangeqiniso. Siyacela ukuthi niqhubeke ningaphezi nokusikhulekela ukuze senze kahle njalo ekuholeni kwethu umphakathi esiwunikwe nguMdali.

Ukuvuka kukaJesu kuyisisekelo senkolo yobuKristu. Ngaphandle kokuvuka kukaJesu, ukukholelwa kuNkulunkulu ngenxa kaJesu akubi naso isisekelo. Ngesikhathi uJesu evuka kwabafileyo, waqinisekisa ukuthi uyindodana kaNkulunkulu ezoletha ukuthula nokuthelelwa kwezono emhlabeni.

Ukuvuka kukaJesu kwabafileyo kusikhumbuza ubuhlungu abhekana nabo ngesikhathi ebethelwa esiphambanweni. Kodwa namuhla siyathobeka amanxeba ngenxa yokuthi lobo buhlungu buyanqobeka ngoba uJesu wanqoba ithuna.

Lokho kusitshela ukuthi nasempilweni akukho okungadluli, ngemuva kobuhlungu – ayaphola futhi athobeke amanxeba, zesulwe izinyembezi.

Ngalesi sikhathi ngonyaka odlule – isifundazwe iKwaZulu-Natal - sahlaselwa yizikhukhula ezashiya ubuhlungu ngesikhathi zithatha imiphefumulo yabantu, zicekela phansi nengqalasizinda.

Namuhla sikhulekela ukuthi baphole amanxeba labo abathinteka ngezindlela ezahlukene ngesikhathi kuhlasele izikhukhula. Sinethemba elikhulu ukuthi ukuvuka kukaJesu kwabafileyo kuzovuselela ithemba kubona, baphole amanxeba nasebuhlungwini bokulahlekelwa yizihlobo nabangani.

Ukuvuka kukaJesu namuhla sicela buvuse ubumnene nobuntu kithina – kuqede amagqubu kanye nenzondo.

Ukuvuka kukaJesu sithandazela ukuthi ukuthi kuvuse ukuzithiba entsheni yethu – ihlukane notshwala kanye nezidakamizwa.

Ukuvuka kukaJesu namuhla sikhulekela ukuthi kuqede izingozi emigwaqweni uma sesiphindela emakhaya – sifike siphephile ukuze siqhubeke nokuvuselela ithemba nobuntu emiphakathini esiphila kuyona.

Sithandazela ukuthi ukuvuka kukaJesu kuvuselela uthando lo msebenzi kubo bonke abantu – imisebenzi abayenzayo bayenze ngothando, ngobuqotho, ngeqiniso nangokuthembeka.

Sikhulekela ukuthi ukuvuka kukaJesu kuqede ubumnyama kulethe ukukhanya kithina sonke.

Sengathi umusa nothando lukaNkulunkulu lungaba nathi zikhathi zonke, kusuka manje kuze kube ngunaphakade Amen.